நடனம் போர்வையில் கல்லூரி நிகழ்ச்சிகளில் ஆபாச குத்தாட்டம் அனுமதிக்கப்படுவது: பொதுவாகவே, இப்பொழுதெல்லாம் கல்லூரி, பல்கலைக் கழகங்கள் முதலியவற்றில் விழாக்கள், கொண்டாட்டங்கள், கருத்தரங்கங்கள் என்றெல்லாம் நடக்கும் போது, சினிமா பாடல்களை, மிகசப்தமாக போட்டு, மாணவ-மாணவியர்கள் கண்டபடி கை-கால்களை ஆட்டிக் கொண்டு நடமாடுவது சகஜமாகி விட்டது. மாணவியர் தனியாகவும் ஆடுகின்றனர். இதெல்லாம் ஆபாசமான, அசிங்கமான, இரட்டைப் பொருள் தொணிக்கும் இக்கால சினிமா பாடல்களுக்கு ஏற்றபடி ஆடி காட்டுகிறார்கள். இதைத்தான் “குத்தாட்டம்” என்கின்றனர். இதற்காக நாட்கணக்கில் பயிற்சி செய்கின்றனர். சிலர் கற்றுக் கொண்டும் ஆடதயாராகின்றனர். பல்கலைக்கழக வேந்தர், துணைவேந்தர், பதிவாளர், தாளாளர், அதிகாரிகள், பேராசிரியர்கள், பெற்றோர்…..என்று எல்லோரும் உட்கார்ந்து கொண்டு தான் பார்க்கிறார்கள், ரசிக்கிறார்கள், ஊக்குவிக்கவும் செய்கிறார்கள். இவர்கள் தங்களது மகள்களை அவ்வாறு ஆடவிட்டு மற்றவர்கள் எஅசிக்குமாறு செய்வார்களா என்று தெரியவில்லை. மாலைநேர கலாச்சார நிகழ்ச்சி என்ற விதத்திலும் அவை நடந்து கொண்டிருக்கின்றன. சினிமா மோகத்தில் இவ்வாறு, இக்கால பெண்கள் சீரழிவை நோக்கிச் சென்று கொண்டிருக்கிறார்கள் என்பதை அறிந்து வருத்தப்பட வேண்டிய விசயமாகி விட்டது.